Dié spotgoedkoop slimfoon kan WhatsApp, Facebook | Netwerk24
Deur Petrus Malherbe 02 April 2019 11:26
Die nuwe MTN Smart S-toestel kos net R249. Foto: MTN
Hoewel die prys van slimfone steeds afneem, bly dié toestelle steeds haas onbekostigbaar vir ’n groot aantal mense.
Derhalwe het MTN pas sy eie, spotgoedkoop slimfoon bekend gestel wat net R249 kos.
Met MTN se Smart S-toestel kan jy WhatsApp, Facebook, video’s op YouTube kyk en selfs Google se assistent om hulp vra.
Boonop kry intekenare ook 100 megagreep algemene data en een gigagreep WhatsApp-data per maand vir ses maande.
“Ons woon in ’n land waar die bekostigbaarheid van slimfone een van die grootste faktore is wat toegang tot die internet keer,” sê Jacqui O’Sullivan, hoof van korporatiewe sake.
Volgens haar is die Smart S ideaal vir studente en kleinsakeondernemings.
Luidens navorsing deur die Pew-navorsingsentrum besit 51% van Suid-Afrikaners reeds ’n slimfoon terwyl byna 60% toegang tot die internet het.
Dit is heelwat hoër as ander lande in suidelike Afrika.
MTN bestee reeds meer as R1 miljard per jaar aan subsidies vir slimfone.
“Maar die Smart S maak dit nóg goedkoper vir mense om aan die internet te verbind,” sê O’Sullivan.
Die diensverskaffer het egter verlede week aangekondig die meeste van sy kontrakte word van 1 Mei af duurder.
Die prys van sommige datapakkette styg ook.
Die MTN Smart S-toestel is reeds by sommige MTN-winkels en verskeie supermarkgroepe beskikbaar.
Meer oor: Mtn | Slimfoon | Tegnologie